Alahcus คาเฟ่สุดน่ารัก ที่เป็น One Stop Service มีทั้งอาหารคาวหวาน เบเกอรี่ ไอศกรีมโฮมเมด เครื่องดื่ม เรียกว่ามาที่เดียว ครบ! อยู่ใกล้บ้านแค่ทางด่วนกั้นแต่ไม่เคยมา วันนี้นัดแก๊งค์เพื่อนสาวได้ก็จัดซะหน่อย...

ร้านนี้มาไม่ยากเลยค่ะ ขับรถเข้าซอยข้าง Chic Rebublic มานิดเดียวก็ถึงละ ร้านสังเกตง่ายมากเพราะมีตัวการ์ตูนมาสคอตสีชมพูตั้งอยู่หน้าร้านเด่นเป็นสง่า

เปิดประตูร้านเข้ามาก็จะเจอตู้ไอศกรีมด้านหน้า หลากหลายรสชาติละลานตาไปหมดค่ะ อันนั้นก็น่ากิน อันนี้ก็น่าลอง อุอุ ยืนเล็งอยู่นานไม่รู้ว่าจะสั่งอะไรดี พนักงานของร้านก็จะคอยแนะนำรสชาติไอศกรีมให้เราอย่างเป็นกันเอง น่ารักมาก!

สำหรับเมนูที่ลองสั่งวันนี้ก็คงจะหนีไม่พ้นไอศกรีมเย็นๆ มาดับร้อน เริ่มกันด้วย Fresh Cream Crepe (135 บาท) เครปครีมสดชิ้นโตเสิร์ฟมาคู่กับไอศกรีมรสบลูเบอร์รี่ที่ช่วยตัดรสหวานของเนื้อเครปนุ่มๆ ได้เป็นอย่างดี Funnel Cake (155 บาท) เค้กทอดโรยหน้าด้วยไอซิ่ง เสิร์ฟพร้อมไอศกรีมมะม่วงและสตรอเบอร์รี่ Chewy Dense Brownie (145 บาท) บราวนี่โฮมเมดรสชาติเข้มข้น เสิร์ฟคู่ไอศกรีมรสชาไทย อร่อยลงตัวสุดๆ Tempura Ice Cream Rolls (185 บาท) ไอศกรีมอิตาเลียนช็อกโกแลตนำมาทอดในรูปแบบโรล ให้รสสัมผัสที่แปลกใหม่ แถมวันนี้ทางร้านยังใจดีให้เราลองชิมไอศกรีมรสชาติสุดแปลกอย่างรสเบคอน ที่เสิร์ฟมาคู่กับเฟรนช์ฟราย บอกได้คำเดียวว่าฟินมาก! 

มาดูเครื่องดื่มกันบ้าง ถ้าเป็นคนชอบทานกาแฟอย่างเราอยากให้ลองสั่ง Hazelnut Coffee Frappe (120 บาท) กาแฟปั่นผสมเฮเซลนัท รสหอมหวานกำลังดี ไม่เข้มจนเกินไป ส่วนคุณเพื่อนอีก 2 คนไม่สันทัดกาแฟเลยสั่งเป็น Hot Cocoa (60 บาท) โกโก้ร้อนใส่มาร์ชเมลโล่สีสันสดใส รสชาติกลมกล่อม กับ Float Cream Soda (95 บาท) บลูโซดารสเปรี้ยวซ่าตัดด้วยความหวานของไอศกรีมวานิลลาเข้ากันสุดๆ ชื่นใจจริงๆ

นอกจากเมนูของหวานและเครื่องดื่มนานาชนิด ทางร้านยังมีบริการอาหารอเมริกันสไตล์ อยากอิ่มแบบเบาๆ ก็สั่งแซนด์วิช สลัด หรืออยากจัดหนักก็มีเบอเกอร์ พาสต้า ฯลฯ ให้ได้เลือกอิ่มท้องกัน

หากกำลังมองหาร้านน่ารักๆ ที่ไว้นัดเจอกลุ่มเพื่อน หรือพาครอบครัวไปแฮงก์เอ้าท์ ลองแวะเวียนมาที่ร้าน Alahcus ดูนะคะ รับรองว่าไม่ใช่แค่รสชาติอร่อยของอาหารที่คุณจะได้รับกลับไป แต่ยังจะได้รับมิตรภาพดีๆ และการบริการอันน่าประทับใจกลับไปด้วย เชื่อสิว่าถ้าได้ลองมาแล้ว จะต้องติดใจมาอีกเป็นครั้งที่สองแน่นอน! อิอิ